Document ID: 32012R0070

Reference:
3.2.2012
RO
Jurnalul Oficial al Uniunii Europene
L 32/1
REGULAMENTUL (UE) NR. 70/2012 AL PARLAMENTULUI EUROPEAN ȘI AL CONSILIULUI
din 18 ianuarie 2012
privind datele statistice referitoare la transportul rutier de mărfuri
(reformare)
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 338 alineatul (1),
având în vedere propunerea Comisiei Europene,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară (1),
întrucât:
(1)
Regulamentul (CE) nr. 1172/98 al Consiliului, din 25 mai 1998 privind datele statistice referitoare la transportul rutier de mărfuri (2) a fost modificat de mai multe ori și în mod substanțial. Este necesar, din motive de claritate și datorită unor modificări ulterioare, să se reformeze regulamentul menționat.
(2)
Pentru a îndeplini sarcinile ce i-au fost încredințate în contextul politicii comune a transporturilor, Comisia ar trebui să aibă la dispoziție date statistice comparabile, sigure, sincronizate, regulate și cuprinzătoare cu privire la dimensiunea și dezvoltarea transportului rutier de mărfuri cu vehicule înmatriculate în Uniune și cu privire la gradul de utilizare a vehiculelor care realizează acest transport.
(3)
Este necesar să se realizeze statistici regionale cuprinzătoare cu privire atât la transportul de mărfuri, cât și la deplasările efectuate de vehicule.
(4)
În consecință, este indicat să se asigure că originea și destinația regională a transportului în cadrul Uniunii este descrisă pe același temei ca și în cazul transportului național și să se asigure o legătură între transportul de mărfuri și deplasările efectuate de vehicule prin măsurarea gradului de utilizare a vehiculelor care realizează acest transport.
(5)
În conformitate cu principiul subsidiarității, crearea unor standarde statistice comune care să permită obținerea de informații armonizate poate fi realizată mai bine numai la nivelul Uniunii, pe când datele vor fi culese în fiecare stat membru sub autoritatea organismelor și instituțiilor care au sarcina de a elabora statisticile oficiale.
(6)
Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (3) prevede un cadru de referință pentru dispozițiile stabilite de prezentul regulament, în special cele care privesc accesul la sursele de date administrative, eficiența raportată la cost a resurselor disponibile și confidențialitatea statistică.
(7)
Comunicarea datelor personale, efectuată pe baza anonimatului, este necesară pentru a se estima acuratețea generală a rezultatelor.
(8)
Este important să se asigure difuzarea adecvată a informațiilor statistice.
(9)
Având în vedere situația geografică specifică a Maltei, transporturile rutiere pe distanțe scurte, rețeaua rutieră limitată și efortul disproporționat pe care l-ar necesita colectarea acestor date din partea autorităților malteze, ar trebui acordată o derogare în cazul Maltei.
(10)
Pentru a se ține seama de evoluțiile economice și tehnice, competența de a adopta actele în conformitate cu articolul 290 din Tratatul privind funcționarea Uniunii Europene ar trebui delegată Comisiei în ceea ce privește actualizarea părții 1 din anexa I, cu excepția oricăror modificări referitoare la caracterul facultativ al informațiilor solicitate, precum și în ceea ce privește adaptarea anexelor II-VII. De o importanță deosebită este ca, în timpul lucrărilor pregătitoare, Comisia să organizeze consultări adecvate, inclusiv la nivel de experți. În cursul pregătirii și elaborării actelor delegate, Comisia ar trebui să asigure transmiterea simultană, adecvată și la timp a documentelor relevante către Parlamentul European și Consiliu.
(11)
Pentru a asigura condiții uniforme de punere în aplicare a prezentului regulament, Comisiei ar trebui să i se confere competențe de executare. Competențele în cauză ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (4),
ADOPTĂ PREZENTUL REGULAMENT:
Articolul 1
Obiectul și domeniul de aplicare
(1)   Fiecare stat membru elaborează statistici pentru Uniune cu privire la transportul rutier de mărfuri cu vehicule de transport rutier de mărfuri care sunt înmatriculate în statul membru respectiv și cu privire la deplasările efectuate de aceste vehicule.
(2)   Prezentul regulament nu se aplică transportului rutier de mărfuri efectuat cu:
(a)
vehicule de transport rutier de mărfuri a căror greutate sau dimensiuni autorizate depășesc limitele normal admise în statele membre respective;
(b)
vehicule agricole, vehicule militare și vehicule aparținând administrațiilor publice centrale sau locale, cu excepția vehiculelor de transport rutier de mărfuri care aparțin unor întreprinderi publice, în special întreprinderilor de cale ferată.
Fiecare stat membru poate exclude din domeniul de aplicare al prezentului regulament vehiculele de transport rutier de mărfuri a căror sarcină utilă sau greutate maximă admisă se situează sub o anumită limită. Această limită nu poate depăși o sarcină utilă de 3,5 tone sau o greutate maximă admisă de 6 tone în cazul unui singur autovehicul.
(3)   Prezentul regulament nu se aplică în cazul Maltei, atât timp cât numărul vehiculelor de transport rutier de mărfuri înmatriculate în Malta autorizate să efectueze transporturi rutiere internaționale de mărfuri nu depășește 400 de vehicule. În acest scop, Malta transmite anual către Eurostat numărul vehiculelor de transport rutier de mărfuri autorizate să efectueze transporturi rutiere internaționale de mărfuri, până cel târziu la sfârșitul lunii martie din anul care urmează celui pentru care a fost transmis numărul vehiculelor de transport rutier de mărfuri.
Articolul 2
Definiții
În înțelesul prezentului regulament, se aplică următoarele definiții:
(a)
„transport rutier de mărfuri” înseamnă orice transport de mărfuri cu ajutorul unui vehicul de transport rutier de mărfuri;
(b)
„vehicul de transport rutier” înseamnă un vehicul rutier prevăzut cu un motor care reprezintă singurul mijloc de propulsie al vehiculului și care este folosit în mod normal pentru transportul rutier de persoane sau de mărfuri sau pentru tractarea rutieră a vehiculelor folosite pentru transportul de persoane sau de mărfuri;
(c)
„vehicul rutier pentru transportul de mărfuri” înseamnă vehicul rutier destinat exclusiv sau în principal transportului de mărfuri (camion, remorcă, semiremorcă);
(d)
„vehicul de transport rutier de mărfuri” înseamnă orice vehicul izolat de transport rutier sau o combinație de vehicule rutiere, cum ar fi un autotren sau un vehicul articulat, destinate transportului de mărfuri;
(e)
„camion” înseamnă vehicul rutier rigid destinat exclusiv sau în principal transportului de mărfuri;
(f)
„tractor rutier” înseamnă vehicul de transport rutier destinat exclusiv sau în principal tractării altor vehicule rutiere care nu sunt înzestrate cu motor (mai ales semiremorci);
(g)
„remorcă” înseamnă vehicul rutier pentru transportul de mărfuri conceput pentru a fi tractat de un vehicul de transport rutier;
(h)
„semiremorcă” înseamnă vehicul rutier pentru transportul de mărfuri, fără osie frontală, astfel proiectat încât o parte a vehiculului și o mare parte din greutatea cu sarcină se sprijină pe tractorul rutier;
(i)
„vehicul articulat” înseamnă tractor rutier cuplat la o semiremorcă;
(j)
„autotren” înseamnă vehicul de transport rutier de mărfuri cuplat la o remorcă sau un vehicul articulat având atașată încă o remorcă;
(k)
„înmatriculat” înseamnă înscris într-un registru al vehiculelor de transport rutier, ținut de un organism oficial dintr-un stat membru, indiferent dacă înmatricularea este sau nu însoțită de eliberarea unei plăci de înmatriculare.
În cazul transportului cu ajutorul unei combinații de vehicule de transport rutier, cum ar fi un autotren sau un vehicul articulat, și în care vehiculul de transport rutier de mărfuri și remorca sau semiremorca sunt înmatriculate în țări diferite, vehiculul complet se consideră a fi înmatriculat în țara unde este înmatriculat vehiculul de transport rutier de mărfuri;
(l)
„sarcină utilă” înseamnă greutatea maximă a mărfurilor declarată admisibilă de către autoritatea competentă din țara unde este înmatriculat vehiculul.
Dacă vehiculul de transport rutier de mărfuri este un autotren compus dintr-un camion cu remorcă, sarcina utilă a autotrenului reprezintă suma sarcinilor utile ale camionului și remorcii;
(m)
„greutate maximă admisă” înseamnă greutatea totală a vehiculului (sau a combinației de vehicule) în stare de staționare și pregătit de drum și a încărcăturii declarate admisibile de către autoritatea competentă din țara unde este înmatriculat vehiculul;
(n)
„Eurostat” înseamnă departament al Comisiei, care răspunde de îndeplinirea sarcinilor care revin Comisiei în ceea ce privește realizarea statisticilor Uniunii.
Articolul 3
Culegerea datelor
(1)   Statele membre trebuie să întocmească statistici cu privire la:
(a)
vehicule;
(b)
deplasări;
(c)
mărfuri.
(2)   Variabilele statistice din fiecare domeniu, definiția lor și nivelurile din nomenclator folosite pentru analiza lor sunt prevăzute în anexele I-VII.
(3)   La determinarea metodei care va fi folosită pentru obținerea datelor statistice, statele membre se abțin de la a prevedea orice formalități la frontierele dintre statele membre.
(4)   Comisia este împuternicită să adopte, după caz, actele delegate în conformitate cu articolul 8, în ceea ce privește actualizarea părții 1 din anexa I, numai în vederea luării în considerare a evoluțiilor economice și tehnice, cu excepția oricăror modificări referitoare la caracterul facultativ al informațiilor solicitate.
Comisia este, de asemenea, împuternicită să adopte, după caz, acte delegate în conformitate cu articolul 8, în ceea ce privește adaptarea anexelor II-VII pentru ca acestea să țină seama de evoluțiile economice și tehnice.
La exercitarea competențelor în temeiul prezentului alineat, Comisia se asigură că actele delegate pe care le adoptă nu impun sarcini administrative suplimentare considerabile pentru statele membre și pentru respondenți.
Articolul 4
Precizia rezultatelor statistice
Statele membre se asigură că metodele de culegere și de prelucrare a datelor statistice sunt concepute astfel încât rezultatele statistice transmise în temeiul prezentului regulament sunt suficient de exacte, astfel încât să permită Comisiei să aibă la dispoziție date statistice comparabile, sigure, sincronizate, regulate și cuprinzătoare, ținând în același timp cont de caracteristicile structurale ale transportului rutier din statele membre.
În sensul primului paragraf, Comisia adoptă, prin intermediul actelor de punere în aplicare, norme tehnice detaliate referitoare la exactitatea datelor statistice solicitate. Respectivele acte de punere în aplicare se adoptă în conformitate cu procedura de examinare menționată la articolul 9 alineatul (2).
Articolul 5
Transmiterea rezultatelor statistice către Eurostat
(1)   Statele membre transmit Eurostat, în fiecare trimestru, date individuale temeinic verificate corespunzând variabilelor menționate la articolul 3 și enumerate în anexa I, fără a indica numele, adresa sau numărul de înmatriculare.
Această transmitere de date trebuie să includă, când este cazul, date statistice referitoare la trimestrele anterioare pentru care datele transmise au fost provizorii.
(2)   Prin intermediul actelor de punere în aplicare, Comisia adoptă modalitățile de transmitere a datelor menționate la alineatul (1), inclusiv, dacă este cazul, a tabelelor statistice bazate pe acele date. Respectivele acte de punere în aplicare se adoptă în conformitate cu procedura de examinare menționată la articolul 9 alineatul (2).
(3)   Transmiterea datelor menționate la alineatul (1) se efectuează în decurs de cinci luni de la sfârșitul fiecărei perioade trimestriale de observare.
Prima transmitere acoperă primul trimestru al anului 1999.
Articolul 6
Difuzarea rezultatelor statistice
Rezultatele statistice referitoare la transportul rutier de mărfuri sunt difuzate în termen de cel mult 12 luni de la terminarea perioadei la care se referă rezultatele.
Prin intermediul actelor de punere în aplicare, Comisia adoptă norme privind difuzarea rezultatelor statistice cu privire la transportul rutier de mărfuri, inclusiv structura și conținutul rezultatelor care urmează să fie difuzate. Respectivele acte de punere în aplicare se adoptă în conformitate cu procedura de examinare menționată la articolul 9 alineatul (2).
Articolul 7
Rapoarte
(1)   Statele membre transmit Eurostat, înainte sau la data la care sunt înaintate primele informații trimestriale, un raport asupra metodelor folosite pentru compilarea datelor statistice.
Statele membre transmit de asemenea Eurostat și detalii despre orice modificare majoră a metodelor folosite pentru culegerea datelor statistice.
(2)   Statele membre trebuie să furnizeze Eurostat în fiecare an informații despre dimensiunea eșantioanelor, rata non-răspunsurilor și, sub forma marjelor standard de eroare sau intervalelor de încredere, despre acuratețea principalelor rezultate statistice.
(3)   Până la 31 decembrie 2014 și ulterior din trei în trei ani, Comisia prezintă Parlamentului European și Consiliului un raport privind punerea în aplicare a prezentului regulament. Raportul respectiv evaluează în mod deosebit calitatea datelor statistice transmise, metodele de culegere a datelor, precum și sarcinile administrative care le revin statelor membre și respondenților. Dacă este cazul, raportul este însoțit de propuneri de modificare a listei variabilelor, ținându-se seama de constatările proiectelor conexe, în special ale celor privind emisiile de poluanți atmosferici cauzate de transportul rutier de mărfuri.
Articolul 8
Exercitarea delegării
(1)   Competența de a adopta actele delegate îi este conferită Comisiei sub rezerva condițiilor prevăzute în prezentul articol.
(2)   Competența de a adopta actele delegate menționate la articolul 3 alineatul (4) îi este conferită Comisiei pentru o perioadă de cinci ani începând de la 23 februarie 2012. Comisia întocmește un raport cu privire la delegarea de competență cel târziu cu nouă luni înainte de încheierea perioadei de cinci ani. Delegarea de competență se reînnoiește tacit pentru perioade de timp identice, cu excepția cazului în care Parlamentul European sau Consiliul se opune unei astfel de reînnoiri cel târziu cu trei luni înainte de expirarea fiecărei perioade.
(3)   Delegarea competențelor menționată la articolul 3 alineatul (4) poate fi revocată în orice moment de către Parlamentul European sau de către Consiliu. Decizia de revocare pune capăt delegării competențelor specificate în respectiva decizie. Aceasta intră în vigoare în ziua următoare publicării deciziei în Jurnalul Oficial al Uniunii Europene sau la o dată ulterioară, specificată în cuprinsul său. Ea nu aduce atingere validității actelor delegate deja în vigoare.
(4)   De îndată ce adoptă un act delegat, Comisia îl notifică simultan Parlamentului European și Consiliului.
(5)   Un act delegat adoptat în temeiul articolului 3 alineatul (4) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.
Articolul 9
Procedura comitetului
(1)   Comisia este asistată de Comitetul sistemului statistic european, înființat prin Regulamentul (CE) nr. 223/2009. Respectivul comitet este un comitet în sensul Regulamentului (UE) nr. 182/2011.
(2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
Articolul 10
Abrogarea
Regulamentul (CE) nr. 1172/98 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexa IX.
Articolul 11
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 18 ianuarie 2012.
Pentru Parlamentul European
Președintele
M. SCHULZ
Pentru Consiliu
Președintele
N. WAMMEN
(1)  Poziția Parlamentului European din 1 decembrie 2011 (nepublicată încă în Jurnalul Oficial) și Decizia Consiliului din 12 decembrie 2011.
(2)  JO L 163, 6.6.1998, p. 1.
(3)  JO L 87, 31.3.2009, p. 164.
(4)  JO L 55, 28.2.2011, p. 13.
ANEXE
Anexa I
LISTA VARIABILELOR ȘI APENDICE METODOLOGIC
Anexa II
NOMENCLATORUL CONFIGURAȚIILOR OSIEI
Anexa III
NOMENCLATORUL TIPURILOR DE DEPLASARE
Anexa IV
NOMENCLATORUL MĂRFURILOR
Anexa V
NOMENCLATORUL CATEGORIILOR DE MĂRFURI PERICULOASE
Anexa VI
NOMENCLATORUL TIPURILOR DE ÎNCĂRCĂTURĂ
Anexa VII
CODIFICAREA LOCURILOR DE ÎNCĂRCARE ȘI DE DESCĂRCARE PE ȚĂRI ȘI REGIUNI
Anexa VIII
REGULAMENT ABROGAT ȘI LISTA MODIFICĂRILOR ULTERIOARE
Anexa IX
TABEL DE CORESPONDENȚĂ
ANEXA I
Partea 1
LISTA VARIABILELOR
A1.
Variabile referitoare la vehicul
A2.
Variabile referitoare la deplasări
A3.
Variabile referitoare la mărfuri (în operațiunea elementară de transport)
A1.   VARIABILE REFERITOARE LA VEHICUL
Conform definiției date la articolul 2 litera (d), un vehicul de transport rutier de mărfuri este un vehicul de transport rutier sau o combinație de vehicule rutiere, adică autotren sau vehicul articulat, destinate transportului de mărfuri.
Variabilele despre vehicul care trebuie furnizate sunt următoarele:
1.
posibilitatea de a utiliza vehicule pentru transport combinat (opțional);
2.
configurația osiei conform anexei II (opțional);
3.
vechimea vehiculului de transport rutier (camion sau tractor rutier) în ani (începând de la data primei înmatriculări);
4.
greutatea maximă admisă, în 100 kg;
5.
sarcina utilă, în 100 kg;
6.
clasificarea NACE Rev. 2 la nivel de clasă (nivel de 4 cifre) a operatorului vehiculului (opțional) (1);
7.
tipul de transport (contra unei remunerații/pe cont propriu);
8.
totalul de kilometri parcurși în perioada studiată:
8.1.
cu încărcătură;
8.2.
fără încărcătură (inclusiv deplasările tractoarelor rutiere fără semiremorcă) (opțional);
9.
ponderarea vehiculului, pentru a fi folosită la obținerea de rezultate complete pe baza datelor individuale atunci când datele sunt culese prin eșantionare aleatorie.
Configurații succesive
Dacă vehiculul de transport rutier ales pentru studiu este un camion folosit singur, adică fără remorcă, pe toată perioada studiului, acesta constituie în sine vehiculul rutier pentru transportul de mărfuri.
Cu toate acestea, dacă vehiculul de transport rutier ales pentru studiu este un tractor rutier – în care caz va avea cuplată o semiremorcă – sau dacă este un camion la care este cuplată o remorcă, datele necesare conform prezentului regulament privesc vehiculul rutier de transport de mărfuri luat în ansamblu. În acest caz, poate exista o schimbare a configurației în cursul perioadei studiate (dacă unui camion i se atașează o remorcă sau schimbă remorca în această perioadă, sau dacă un tractor rutier își schimbă semiremorca). Într-un astfel de caz, aceste configurații succesive trebuie să fie înregistrate, iar datele despre vehicul trebuie să fie furnizate pentru fiecare deplasare. Dar dacă nu este posibil să se înregistreze aceste configurații succesive, se convine ca pentru variabilele referitoare la vehicul să se înregistreze acelea care corespund configurației de la începutul primei deplasări cu încărcătură făcută în cursul perioadei studiate sau configurației celei mai des folosite în timpul acestei perioade.
Modificarea tipului de transport
În mod similar, în funcție de deplasare, transportul poate fi efectuat pe cont propriu sau contra unei remunerații, iar tipul de transport trebuie să fie înregistrat pentru fiecare deplasare. Cu toate acestea, dacă nu este posibilă înregistrarea acestor modificări, „tipul de transport” înregistrat va fi acela care corespunde principalului mod de utilizare.
A2.   VARIABILE REFERITOARE LA DEPLASARE
În timpul perioadei studiate, vehiculul de transport rutier de mărfuri face deplasări, fie fără încărcătură (nu există mărfuri sau ambalaje goale în camion, remorcă sau semiremorcă, acestea fiind deci „complet goale”), fie cu încărcătură (în camion, remorcă sau semiremorcă se află mărfuri sau ambalaje goale, ambalajele goale fiind un tip special de mărfuri). Distanța parcursă cu încărcătură de către vehiculul de transport rutier de mărfuri este distanța dintre primul punct de încărcare și ultimul loc de descărcare (unde vehiculul de transport rutier de mărfuri este golit complet). O deplasare cu încărcătură deci poate acoperi mai multe operații elementare de transport.
Variabilele care trebuie furnizate pentru fiecare deplasare sunt următoarele:
1.
tipul de deplasare conform nomenclatorului din anexa III;
2.
greutatea mărfurilor transportate în cursul deplasării sau în fiecare etapă a deplasării, greutate brută în 100 kg;
3.
locul de încărcare (a vehiculului de transport rutier de mărfuri, pentru o deplasare cu încărcătură):
—
definiție: locul de încărcare reprezintă primul loc în care mărfurile sunt încărcate în vehiculul de transport rutier de mărfuri, care a fost înainte de aceasta complet gol (sau unde tractorul rutier este cuplat cu o semiremorcă încărcată). În cazul unei deplasări fără încărcătură, reprezintă locul de descărcare al deplasării precedente cu încărcătură (noțiunea de „loc unde începe deplasarea fără încărcătură”);
—
codificare: locul de încărcare este codificat în conformitate cu anexa VII;
4.
locul de descărcare (a vehiculului de transport rutier de mărfuri, pentru o deplasare cu încărcătură):
—
definiție: locul de descărcare reprezintă ultimul loc în care mărfurile sunt descărcate din vehiculul de transport rutier de mărfuri, care este apoi complet gol (sau unde tractorul rutier este decuplat de o semiremorcă). În cazul unei deplasări fără încărcătură, reprezintă locul de încărcare al următoarei deplasări cu încărcătură (noțiunea de „loc unde se termină deplasarea fără încărcătură”);
—
codificare: locul de descărcare este codificat în conformitate cu anexa VII;
5.
distanța parcursă: distanța efectivă, exclusiv distanța parcursă de vehiculul de transport rutier de mărfuri în timp ce era transportat de un alt mijloc de transport;
6.
tone-kilometri realizate în timpul deplasării;
7.
țări tranzitate (nu mai mult de cinci), codificate prin trimitere la anexa VII;
8.
locul de încărcare, dacă este cazul, al vehiculului de transport rutier de mărfuri pe alt mijloc de transport în conformitate cu anexa VII (opțional);
9.
locul de descărcare, dacă este cazul, al vehiculului de transport rutier de mărfuri de pe alt mijloc de transport în conformitate cu anexa VII (opțional);
10.
starea „încărcat complet” (procedura 2) sau „încărcat incomplet” (procedura 1) a vehiculului de transport rutier de mărfuri în timpul deplasării respective, din punctul de vedere al volumului maxim de spațiu folosit în timpul deplasării (procedura 0 = prin convenție pentru deplasările fără încărcătură) (opțional).
A3.   VARIABILE REFERITOARE LA MĂRFURI (în operațiunea elementară de transport)
În timpul unei deplasări cu încărcătură, pot fi efectuate mai multe operații elementare de transport, o operație elementară de transport fiind definită drept transportul unui singur tip de mărfuri (definit prin referire la un nivel anume al nomenclatorului) între locul ei de încărcare și locul ei de descărcare.
Variabilele care trebuie furnizate în legătură cu o operație elementară de transport în timpul unei deplasări cu încărcătură sunt următoarele:
1.
tipul de mărfuri, conform diviziunii dintr-un nomenclator adecvat (a se vedea anexa IV);
2.
greutatea mărfurilor: greutate brută în 100 kg;
3.
dacă este cazul, clasificarea mărfurilor ca fiind periculoase conform principalelor categorii din Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (2), enumerate în anexa V la prezentul regulament;
4.
tipul de încărcătură în conformitate cu anexa VI (opțional);
5.
locul de încărcare a mărfurilor, codificat în conformitate cu anexa VII;
6.
locul de descărcare a mărfurilor, codificat în conformitate cu anexa VII;
7.
distanța parcursă, distanța efectivă exclusiv distanța parcursă în timp ce vehiculul de transport rutier de mărfuri era transportat de un alt mijloc de transport.
Operațiile de transport efectuate în timpul unei deplasări de tip „circuit de colectare sau distribuție” (tipul 3 de deplasare)
Pentru acest tip de deplasare, cu mai multe puncte de încărcare și/sau descărcare, este practic imposibil să li se ceară operatorilor de transport să descrie operațiile elementare de transport.
Pentru aceste deplasări, când sunt identificate ca atare, este de obicei generată o singură operație elementară de transport pe baza informațiilor cu privire la deplasare.
Fiecare stat membru va informa Comisia cu privire la definiția proprie a acestui tip de deplasare și va explica ipotezele simplificatoare pe care este obligat să le aplice atunci când culege date cu privire la operațiile respective de transport.
Partea 2
APENDICE METODOLOGIC
Deplasări cu încărcătură și operații elementare de transport
În funcție de statul membru implicat, informațiile referitoare la transport sunt culese pe următoarea bază:
—
fie o descriere a fiecărei operații elementare de transport de mărfuri (cu detalii suplimentare despre deplasările fără încărcătură);
—
fie o descriere a deplasărilor efectuate de vehicul în timpul acestor operații elementare de transport.
În marea majoritate a cazurilor, când este efectuată o deplasare cu încărcătură, aceasta reprezintă o operație elementară de transport numai cu:
—
un singur tip de mărfuri încărcat (prin referire la nomenclatorul mărfurilor în uz, în acest caz cele 20 de diviziuni derivate din clasificarea NST) (3);
—
un singur punct de încărcare a mărfurilor;
—
un singur punct de descărcare a mărfurilor.
În acest caz, cele două metode utilizate sunt absolut echivalente, iar informațiile culese prin fiecare metodă descriu:
—
transportul de mărfuri (toate operațiile elementare de transport de mărfuri); și
—
deplasările efectuate de vehiculele care efectuează acest transport, cu detalii referitoare la capacitățile vehiculelor și utilizarea acestor capacități (deplasare cu încărcătură cu coeficient de utilizare; deplasare fără încărcătură).
Conform prezentului regulament, trebuie descrise atât transportul de mărfuri, cât și deplasările efectuate de vehicule, dar nu este de dorit să se impună operatorilor de transport o creștere excesivă a poverii statistice, cerându-li-se să descrie amănunțit transportul de mărfuri și deplasările vehiculelor.
În consecință, atunci când codifică chestionarele, Oficiile Naționale de Statistică din statele membre trebuie să reconstituie datele care nu sunt cerute explicit operatorilor de transport, pe baza datelor pe care ei le culeg în legătură fie cu „operația elementară de transport”, fie cu „deplasarea efectuată de vehicul”.
Problema va apărea atunci când mai multe operații elementare de transport sunt efectuate în cursul unei singure deplasări cu încărcătură, deoarece:
—
există mai multe puncte de încărcare și/sau descărcare a mărfurilor (dar limitate ca număr, căci altfel ar fi vorba de circuite de colectare sau distribuție, care necesită o abordare specială). În acest caz, aceste puncte diferite de încărcare și/sau descărcare sunt înregistrate, pentru a calcula direct tonele-kilometru realizate în timpul deplasării, iar oficiul de statistică poate reconstitui operațiile elementare de transport;
și/sau
—
există diferite tipuri de mărfuri transportate în timpul deplasării cu încărcătură, fapt care în general nu este înregistrat în statistici, pentru că numai tipul de mărfuri (unic sau principal) este cerut. În acest caz, pierderea informației este acceptată și statele membre care efectuează acest fel de simplificare o pot menționa explicit Comisiei.
(1)  Clasificarea statistică a activităților economice în Uniunea Europeană.
(2)  JO L 260, 30.9.2008, p. 13.
(3)  NST: Nomenclator uniform al mărfurilor pentru statisticile privitoare la transport.
ANEXA II
NOMENCLATORUL CONFIGURAȚIILOR OSIEI
Atunci când este folosită o combinație de vehicule, configurația osiei se referă la numărul total de osii, adică osiile camionului sau ale tractorului rutier, plus cele ale remorcii sau semiremorcii.
Categoriile de osii luate în considerare sunt următoarele:
Codificare
1.   Numărul de osii al vehiculelor unice (camioane):
2
120
3
130
4
140
altul
199
2.   Numărul de osii pentru combinații de vehicule: camion și remorcă:
2 + 1
221
2 + 2
222
2 + 3
223
3 + 2
232
3 + 3
233
altul
299
3.   Numărul de osii pentru combinații de vehicule: tractor rutier și semiremorcă:
2 + 1
321
2 + 2
322
2 + 3
323
3 + 2
332
3 + 3
333
altul
399
4.
Tractor rutier singur
499
ANEXA III
NOMENCLATORUL TIPURILOR DE DEPLASARE
1.
Deplasare cu încărcătură care implică o singură operație elementară de transport
2.
Deplasare cu încărcătură care implică mai multe operații de transport dar care nu este considerată un circuit de colectare sau distribuție
3.
Deplasare cu încărcătură de tipul circuitului de colectare sau distribuție
4.
Deplasare fără încărcătură
ANEXA IV
NOMENCLATORUL MĂRFURILOR
Diviziune
Descriere
01
Produse agricole, de vânătoare și forestiere; pește și alte produse pescărești
02
Cărbune și lignit; țiței și gaze naturale
03
Minereuri metalifere și alte produse de minerit și exploatare în carieră; turbă; uraniu și toriu
04
Produse alimentare, băuturi și tutun
05
Textile și produse textile; piele și produse din piele
06
Lemn și produse din lemn și plută (cu excepția mobilierului); articole din paie și materiale de împletit; celuloză, hârtie și produse din hârtie; materiale tipărite și pe medii de stocare
07
Cocs și produse petroliere rafinate
08
Chimicale, produse chimice și fibre sintetice și artificiale; produse din mase plastice și din cauciuc; combustibil nuclear
09
Alte produse minerale nemetalice
10
Metale de bază; produse metalice fabricate, cu excepția mașinilor și a echipamentelor
11
Mașini și echipamente n.c.a.; mașini și aparatură de calcul pentru birou; mașini și aparate electrice n.c.a.; echipamente și aparate radio, TV și de comunicații; instrumente medicale, optice și de precizie; ceasuri și ceasornice
12
Echipamente de transport
13
Mobilier; alte mărfuri manufacturate n.c.a.
14
Materii prime secundare; deșeuri urbane și alte deșeuri
15
Poștă, colete
16
Echipamente și materiale utilizate în transportul de mărfuri
17
Mărfuri mutate în cursul mutării de gospodării sau birouri; bagaje transportate separat de pasageri; automobile mutate în scopul reparațiilor; alte mărfuri necomerciale, n.c.a.
18
Mărfuri grupate: un amestec de tipuri de mărfuri care sunt transportate împreună
19
Mărfuri neidentificabile: mărfuri care nu pot fi identificate dintr-un motiv sau altul și care, prin urmare, nu pot fi clasificate în grupele 1-16
20
Alte mărfuri, n.c.a.
ANEXA V
NOMENCLATORUL CATEGORIILOR DE MĂRFURI PERICULOASE
1
Explozivi
2
Gaze, comprimate, lichefiate sau dizolvate sub presiune
3
Lichide inflamabile
4.1
Solide inflamabile
4.2
Substanțe care se pot aprinde spontan
4.3
Substanțe care, în contact cu apa, emit gaze inflamabile
5.1
Substanțe oxidante
5.2
Peroxizi organici
6.1
Substanțe toxice
6.2
Substanțe care pot cauza infecții
7
Materiale radioactive
8
Corozivi
9
Substanțe periculoase diverse
ANEXA VI
NOMENCLATORUL TIPURILOR DE ÎNCĂRCĂTURĂ
 (1)
0
Mărfuri lichide în vrac (fără unitate de încărcătură)
1
Mărfuri solide în vrac (fără unitate de încărcătură)
2
Containere de mărfuri mari
3
Alte containere de mărfuri
4
Mărfuri paletizate
5
Mărfuri legate cu funii
6
Unități mobile, autopropulsate
7
Alte unități mobile
8
(Rezervat)
9
Alte tipuri de încărcătură
(1)  Organizația Națiunile Unite, Comisia Economică pentru Europa – Coduri pentru tipuri de încărcătură, ambalaje și materiale de ambalat, Recomandarea 21 adoptată de Grupul de lucru pentru facilitarea procedurilor de comerț internațional, Geneva, martie 1986.
ANEXA VII
CODIFICAREA LOCURILOR DE ÎNCĂRCARE ȘI DE DESCĂRCARE PE ȚĂRI ȘI REGIUNI
1.
Locurile de încărcare și de descărcare sunt codificate după cum urmează:
(a)
defalcare regională la nivelul 3 al nomenclatorului unităților teritoriale statistice (NUTS), pentru statele membre;
(b)
lista regiunilor administrative furnizată de țările terțe respective, pentru statele nemembre care sunt părți contractante în acordul asupra Spațiului Economic European (SEE), și anume Islanda, Liechtenstein și Norvegia;
(c)
codurile de două litere ISO 3166, pentru celelalte țări terțe. Codurile cele mai curente sunt indicate în tabel, la punctul 2 litera (b) din prezenta anexă.
2.
Pentru codificarea țărilor tranzitate (punctul 7 din anexa I partea A2) se utilizează următoarele coduri ale țărilor:
(a)
partea cu două litere a codului NUTS, conform următorului tabel, pentru statele membre;
(b)
codurile de două litere ISO 3166, pentru toate celelalte țări. Codurile cele mai curente sunt indicate în următorul tabel.
TABELUL CODURILOR ȚĂRILOR
(a)   Statele membre (corespunzând codurilor cu două litere ale țărilor NUTS)
Țară
Cod
Belgia
BE
Bulgaria
BG
Republica Cehă
CZ
Danemarca
DK
Germania
DE
Estonia
EE
Irlanda
IE
Grecia
GR
Spania
ES
Franța
FR
Italia
IT
Cipru
CY
Letonia
LV
Lituania
LT
Luxemburg
LU
Ungaria
HU
Malta
MT
Țările de Jos
NL
Austria
AT
Polonia
PL
Portugalia
PT
România
RO
Slovenia
SI
Slovacia
SK
Finlanda
FI
Suedia
SE
Regatul Unit
UK
Notă: țările sunt clasificate în ordinea oficială a Uniunii Europene.
(b)   Alte țări (coduri de două litere ISO 3166)
Numele țării
Codul
Albania
AL
Bosnia și Herțegovina
BA
Belarus
BY
Elveția
CH
Croația
HR
Islanda
IS
Liechtenstein
LI
Republica Moldova
MD
Muntenegru
ME
Fosta Republică Iugoslavă a Macedoniei
MK (1)
Norvegia
NO
Federația Rusă
RU
Serbia
RS
Turcia
TR
Ucraina
UA
Notă: țările sunt clasificate pe coduri
(1)  Cod provizoriu care nu aduce atingere denumirii definitive a țării, care va fi convenită la încheierea negocierilor ce se desfășoară în această privință, în prezent, în cadrul Organizației Națiunilor Unite.
ANEXA VIII
REGULAMENT ABROGAT ȘI LISTA MODIFICĂRILOR ULTERIOARE
Regulamentul (CE) nr. 1172/98 al Consiliului
(JO L 163, 6.6.1998, p. 1)
Regulamentul (CE) nr. 2691/1999 al Comisiei
(JO L 326, 18.12.1999, p. 39)
Punctul 10.15 din anexa II la Actul de aderare din 2003
(JO L 236, 23.9.2003, p. 561)
Regulamentul (CE) nr. 1882/2003 al Parlamentului European și al Consiliului
(JO L 284, 31.10.2003, p. 1)
Numai anexa II, punctul 27
Regulamentul (CE) nr. 1791/2006 al Consiliului
(JO L 363, 20.12.2006, p. 1)
Numai anexa, punctul 8.5
Regulamentul (CE) nr. 1893/2006 al Parlamentului European și al Consiliului
(JO L 393, 30.12.2006, p. 1)
Numai articolul 13
Regulamentul (CE) nr. 1304/2007 al Comisiei
(JO L 290, 8.11.2007, p. 14)
Numai articolul 2
Regulamentul (CE) nr. 399/2009 al Parlamentului European și al Consiliului
(JO L 126, 21.5.2009, p. 9)
ANEXA IX
TABEL DE CORESPONDENȚĂ
Regulamentul (CE) nr. 1172/98
Prezentul regulament
Articolul 1
Articolul 1
Articolul 2 de la prima liniuță la a paisprezecea
Articolul 2 literele (a)-(n)
Articolul 3
Articolul 3
Articolul 4
Articolul 4
Articolul 5 alineatele (1), (2) și (3)
Articolul 5 alineatele (1), (2) și (3)
Articolul 5 alineatul (4)
—
Articolul 5 alineatul (5)
—
Articolul 6
Articolul 6
Articolul 7 alineatele (1) și (2)
Articolul 7 alineatele (1) și (2)
Articolul 7 alineatul (3)
—
Articolul 8
—
—
Articolul 8
Articolul 10 alineatele (1) și (2)
Articolul 9 alineatele (1) și (2)
Articolul 10 alineatul (3)
—
Articolul 11
—
—
Articolul 10
Articolul 12
Articolul 11
Anexele A-G
Anexele I-VII
—
Anexa VIII
—
Anexa IX

Summary:
Norme pentru compilarea statisticilor referitoare la transportul rutier de mărfuri
Norme pentru compilarea statisticilor referitoare la transportul rutier de mărfuri
 
SINTEZĂ PRIVIND:
Regulamentul (UE) nr. 70/2012 – statisticile referitoare la transportul rutier de mărfuri
CARE ESTE ROLUL ACESTUI REGULAMENT?
Stabilește normele pentru realizarea de statistici comparabile la nivelul întregii UE referitoare la transportul rutier de mărfuri.  Reformează și abrogă Regulamentul (CE) nr. 1172/98, care a fost modificat de mai multe ori, și aliniază regulamentul la Tratatul de la Lisabona în ceea ce privește delegarea de competențe Comisiei Europene pentru adoptarea de acte legislative suplimentare.  
ASPECTE-CHEIE
Domeniul de aplicare
Fiecare țară a UE trebuie să elaboreze și să îi transmită Comisiei (Eurostat) date referitoare la mărfurile transportate cu vehicule de transport rutier de mărfuri care sunt înmatriculate pe teritoriul lor.
Regulamentul nu se aplică mărfurilor transportate cu:vehicule de transport rutier de mărfuri a căror greutate sau ale căror dimensiuni autorizate depășesc limitele normal admise în țările UE respective;  vehicule agricole, vehicule militare și vehicule aparținând administrațiilor publice centrale sau locale, cu excepția vehiculelor de transport rutier de mărfuri care aparțin unor întreprinderi publice, în special întreprinderilor de cale ferată.  Țările UE pot exclude vehiculele de transport rutier de mărfuri a căror sarcină utilă sau greutate maximă admisă se situează sub o anumită limită. Această limită nu poate depăși o sarcină utilă de 3,5 tone sau o greutate maximă admisă de 6 tone în cazul unui singur autovehicul.
Regulamentul nu se aplică în cazul Maltei, atât timp cât numărul vehiculelor de transport rutier de mărfuri înmatriculate în Malta autorizate să efectueze transporturi rutiere internaționale de mărfuri nu depășește 400 de vehicule.
Culegerea și transmiterea datelor
În fiecare trimestru, în baza unor sondaje, țările UE trebuie să colecteze și să transmită Eurostat date referitoare la trei aspecte:vehicule (a se vedea anexele I și II la regulament);  deplasări (a se vedea anexa III la regulament);  mărfuri (a se vedea anexele IV și V la regulament).  Țările UE trebuie să transmită datele în decurs de cinci luni de la sfârșitul fiecărei perioade trimestriale de observare.
Difuzarea rezultatelor
Eurostat difuzează datele în termen de cel mult 12 luni de la terminarea perioadei la care se referă acestea.
Rapoarte
Atunci când transmit primele date trimestriale, țările UE trebuie să trimită Eurostat un raport asupra metodelor folosite pentru compilarea datelor statistice. De asemenea, trebuie să informeze Eurostat cu privire la orice modificare majoră adusă acestor metode. În fiecare an, țările UE trebuie să furnizeze Eurostat informații despre dimensiunea eșantioanelor, rata non-răspunsurilor și, sub forma marjelor standard de eroare sau a intervalelor de încredere, despre acuratețea principalelor rezultate statistice.
Comisia (Eurostat) trebuie să prezinte un raport, prima oară până în decembrie 2014, iar ulterior din trei în trei ani, destinat Parlamentului European și Consiliului cu privire la punerea în aplicare a regulamentului.
Comitetul
Comisia este sfătuită și asistată de Comitetul sistemului statistic european, înființat prin Regulamentul (CE) nr. 223/2009.
Competențele delegate Comisiei
Până acum, Comisia nu și-a exercitat competența de a adopta acte delegate, conferită de regulament. Într-un raport publicat în 2016, Comisia a explicat că nici evoluțiile economice și tehnice din domeniul transportului rutier de mărfuri, nici concluziile grupurilor de lucru ale Comisiei cu experții din țările UE privind statisticile legate de transportul rutier de mărfuri nu au impus necesitatea de a utiliza aceste competențe delegate.
DE CÂND SE APLICĂ REGULAMENTUL?
Se aplică începând cu 23 februarie 2012.
CONTEXT
Pentru informații suplimentare, consultați:Statistici referitoare la transportul rutier de mărfuri (Eurostat).  
DOCUMENTUL PRINCIPAL
Regulamentul (UE) nr. 70/2012 al Parlamentului European și al Consiliului din 18 ianuarie 2012 privind datele statistice referitoare la transportul rutier de mărfuri (JO L 32, 3.2.2012, pp. 1-18)
Modificările succesive aduse Regulamentului (UE) nr. 70/2012 au fost integrate în textul de bază. Această versiune consolidată are doar un caracter informativ.
DOCUMENTE CONEXE
Raport al Comisiei către Parlamentul European și Consiliu privind exercitarea competenței de a adopta acte delegate conferite Comisiei în temeiul Regulamentului (UE) nr. 70/2012 din 18 ianuarie 2012 privind datele statistice referitoare la transportul rutier de mărfuri [COM(2016) 562 final, 12.9.2016]
Raport al Comisiei către Parlamentul European și Consiliu privind punerea în aplicare a Regulamentului (UE) nr. 70/2012 al Parlamentului European și al Consiliului din 18 ianuarie 2012 privind datele statistice referitoare la transportul rutier de mărfuri [COM(2015) 17 final, 26.1.2015]
Data ultimei actualizări: 07.11.2017